钦定古今图书集成/明伦汇编/闺媛典/第053卷 > 陈旺妻唐氏〈女环儿附〉
## 钦定古今图书集成/明伦汇编/闺媛典/第053卷 > 陈旺妻唐氏〈女环儿附〉

按：《明外史列女传》：“陈旺妻唐氏，汝阳人，随其夫以歌
舞，逐食四方。正德三年秋，旺携妻及女环儿、幼侄成
儿至江夏九峰山，有史聪者，亦以傀儡为业，见妇女
皆艳丽，而旺且老，因绐旺出求食，至青山夜杀之。明
日，聪独返，携其妇女幼侄入武昌山吴王祠。越数日，
持利刃胁唐氏，氏曰：‘汝杀吾夫，吾不能杀汝以复仇，
忍从汝乱耶’？”遂遇害。贼裹以席，置荆棘中，明日徙蓑
衣团。又数日，贼迫环儿临以刃，詈曰：“汝贼也，杀我父
母，吾恨不能报，仇肯从贼为狗彘行乎？”詈声振林木，
贼亦杀之，瘗粪中而去。其年冬至，贼被酒成，儿夜潜
出告官，擒于葛店市，伏诛。